Átakshópur um úrbætur á innviðum í framhaldi af fárviðrinu 10. og 11. desember Ríkisstjórnin samþykkti á fundi sínum í morgun , í framhaldi af fárviðrinu sem gekk yfir landið 10. og 11. desember , skipan starfshóps fimm ráðuneyta sem falið er að meta hvaða aðgerðir séu færar til að efla innviði í flutnings - og dreifikerfi raforku og fjarskiptum til að tryggja að slíkir grunninnviðir séu sem best í stakk búnir til að takast á við ofsaveður eða aðrar náttúruhamfarir . Til viðbótar við öryggi í raforku og fjarskiptum mun hópurinn skoða samgöngur , byggðamál og dreifikerfi RÚV . Er það mat ríkisstjórnarinnar að öryggi í þessum samfélagslegu innviðum lúti að þjóðaröryggi . Starfshópnum er falið að greina upplýsingar og koma fram með tillögur um úrbætur sem geta eflt flutnings - og dreifikerfi raforku þannig að það geti betur mætt slíkum atburðum og þar með verði unnt að lágmarka það samfélags - og efnahagslega tjón sem hlýst af langvarandi og víðtæku rafmagnsleysi á tilteknum landsvæðum . Hluti af vinnu starfshópsins er jafnframt að leggja mat á tiltækt varaafl í landinu við slíkar aðstæður og stýringu þess . Jafnframt er starfshópnum falið að taka til umfjöllunar og úrvinnslu þær tillögur sem liggja fyrir um einföldun leyfisveitingarferla að því er framkvæmdir í flutningskerfinu varðar . Benedikt Árnason , skrifstofustjóri í forsætisráðuneytinu , mun leiða vinnu starfshópsins . Miðað er við að hann skili tillögum sínum fyrir 1. mars 2020 .